HR Službeni list Europske unije C 197/9

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2016/C 197/09)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

„Carmarthen Ham”

EU br.: UK-PGI-0005-01229 – 19.5.2014.

ZOZP ( X ) ZOI ( )

1. Naziv

„Carmarthen Ham”

2. Država članica ili treća zemlja

Ujedinjena Kraljevina

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Mesni proizvodi (kuhani, soljeni, dimljeni itd.)

3.2. Opis proizvoda na koji se odnosi naziv iz točke 1.

„Carmarthen Ham” na zraku je sušen soljeni pršut proizveden od svinjskih butova. Pršut se objesi na temperaturi okoline od 16 do 26 stupnjeva celzijevih na razdoblje od 6 do 9 mjeseci. Starost pršuta „Carmarthen Ham” računa se od prvog dana soljenja.

Gotovi pršut na dnu ima zaobljeni vanjski oblik, a prema vrhu se sužava. Izvana je cijeli pršut „Carmarthen Ham” tamne bež boje, a koža je na opip tvrda i suha.

Kada je pršut „Carmarthen Ham” narezan, jedinstvene je izrazito jake ružičaste do tamnocrvene boje, koja je isprepletena masnim tkivom boje vrhnja. Pršut je lagano slanog, slatkastog svinjskog okusa i meke elastične teksture. Ima laganu i blagu aromu s primjesama slanog, što mu daje profinjen okus, te se topi u ustima. Pršut „Carmarthen Ham” ima karakterističnu blagu aromu koja je specifična za pršut sušen na zraku. Pršut se razdvaja kada se povuče te ima svilenkastu meku teksturu.

Kemijski sastav pršuta „Carmarthen Ham”:

Grama/100 grama Udio proteina 26,8 Udio ugljikohidrata 0,0 Od toga šećeri 0,0 Udio masti 5,9 Od toga zasićenih masti 2,5 Mononezasićene masne kiseline 2,8 Polinezasićene masne kiseline 0,5 Energetska vrijednost 673,9 KJ/100 g 160,3 kilokalorija/100 g Udio soli 7,3 g

Sloj masnog tkiva na površini ispod kože ne smije prelaziti najveću prihvatljivu dubinu od 5 mm.

Pršuti se isporučuju i stavljaju na tržište kao cijeli pršuti ili bez kosti, narezani i zapakirani kao komadi raznih masa i oblika u skladu sa zahtjevima kupaca.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Svježi stražnji svinjski butovi mase 8 – 10 kg od svinja iz priznatih klaonica. Svježi stražnji svinjski butovi pasmina Landrace i velika bijela ili velških pasmina te križanaca tih pasmina.

Natrijev klorid

Konzervansi (kalijev nitrat (E252) natrijev nitrit (E 250))

3.4. Posebni proizvodni postupci koji se moraju provesti na određenom zemljopisnom području

— rezanje i oblikovanje svinjskih butova

— uporaba konzervansa

— dodavanje soli

— ponovno dodavanje soli

— ispiranje

— obavijanje pršuta mrežom

— dozrijevanje ili sušenje pršuta

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

—

4. Sažeta definicija zemljopisnog područja

Određeno zemljopisno područje obuhvaća područje oko grada Carmarthen.

Putujte u smjeru sjeverozapada od mjesta na kojem se rijeka Taf ulijeva u zaljev Carmarthen sve do grada St Clears. Cestom B4299 krenite u sjevernom smjeru kroz selo Meidrim do ceste B4333. Nastavite u jugoistočnom smjeru cestom B4333 do sela Conwyl Elfed. Od sela Conwyl Elfed nastavite u južnom smjeru do sela Bronwydd Arms cestom A484, a potom krenite u sjeveroistočnom smjeru cestom B4301 do sela Pontarsais. Nakon sela Pontarsais nastavite u južnom smjeru cestom A485 do sela Abergwili, a zatim slijedite cestu A40 u istočnom smjeru do sela Nantgaredig. Od sela Nantgaredig nastavite u južnom smjeru cestom B4310, a potom u jugoistočnom smjeru istom cestom B4310 sve do sela Drefach (križanje cesta B4310 i A48). U selu Drefach slijedite rijeku Gwendraeth kroz grad Kidwelly sve do zaljeva Carmarthen.

5. Povezanost sa zemljopisnim područjem

Pršut „Carmarthen Ham” na zraku je sušen soljeni pršut s kosti mase 4 – 5 kg, a za dozrijevanje mu treba 6 – 9 mjeseci.

U uzgoju svinja postoji duga povijest udruživanja u čitavom Walesu, uključujući Zapadni Wales i područje Carmarthen, a velške su obitelji u čitavom Walesu i području Carmarthen konzervirale velško svinjsko meso u suhoj soli kako bi se očuvalo generacijama. Proizvodnja pršuta „Carmarthen Ham” razvila se samo u području Carmarthen jer je lokalni mesar prepoznao potrebu za dozrijevanjem pršuta duljim od tri mjeseca (što je u to vrijeme bila uobičajena praksa) i konzumiranjem sirovog pršuta, kao što je slučaj s kontinentalnim pršutima, što je u suprotnosti s tradicionalnim načinom konzumiranja pečenog ili kuhanog pršuta.

Posebnost zemljopisnog područja temelji se na skupu vještina i ugledu. Skup vještina na tom se području razvijao više od 30 godina.

Skup vještina koji se pojavio na određenom području obuhvaća posebne vještine i iskustvo tijekom faze prerade, a posebno u sljedećim fazama:

— Oblikovanje butina kako bi se uklonio višak masnog tkiva i mesa u cilju dobivanja specifičnog željenog oblika, odnosno zaobljenog vanjskog oblika na dnu koji se sužava prema vrhu.

— Točna količina dodanih konzervansa i soli neznatno varira s obzirom na masu i veličinu pršuta te razdoblje u godini u kojem se pršut proizvodi. Kod težih, većih pršuta potrebno je neznatno više soli i konzervansa. Za pršute koji su napravljeni u razdoblju u kojem su temperature okoline više tijekom ljetnih mjeseci također je potrebno nešto više soli i konzervansa kako bi ih se zaštitilo u odnosu na pršute napravljene tijekom hladnijih zimskih mjeseci.

— Ponovno dodavanje i utrljavanje soli u pršut. Vlaga se iz mesa pršuta uklanja dodavanjem soli. Vještina se sastoji u određivanju trenutka u kojem je uklonjeno dovoljno vlage da bi se dobio pršut „Carmarthen Ham”. To se postiže procjenom čvrstoće mišića i radi se o „opipavanju”, a to je vještina koja se prenosi s jedne generacije na drugu.

— Praćenje dozrijevanja pršuta i određivanje „spremnosti” pršuta opipavanjem kako bi se utvrdile njegova čvrstoća i suhoća. Izvana je čitav pršut „Carmarthen Ham” tamne bež boje, a koža je na opip tvrda i suha. Prepoznavanje ispravnog „opipa” zrelog pršuta „Carmarthen Ham” vještina je koja se prenosi s jedne generacije na drugu.

Pršut „Carmarthen Ham” prodavao se od 1970-ih na povijesno slavnoj tržnici u Carmarthenu. Jedinstvene značajke pršuta „Carmarthen Ham” kao proizvoda visoke kakvoće sada su naširoko poznate, a traže ga kupci u čitavom Walesu, Ujedinjenoj Kraljevini i prekomorskim zemljama. Pršut „Carmarthen Ham” posluživao se na zabavama u hotelu Royal Garden i u mnogim slavnim hotelima i restoranima, uključujući hotel The Celtic Manor tijekom prestižnog turnira Ryder Cup u 2010. Pršut „Carmarthen Ham” redovito se pojavljivao i na televizijskim programima i u tisku, a dodijeljena mu je nagrada Great Taste Awards za najbolji velški specijalitet.

Upućivanje na objavu specifikacije

(članak 6. stavak 1. drugi podstavak ove Uredbe)

https://www.gov.uk/government/publications/protected-food-name-carmarthen-ham-pgi

(1) SL L 343, 14.12.2012., str. 1.